KLASA: P-390/23

URBROJ: 711-02-01/06-2024-06

Zagreb, 22. travnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24- u daljnjem tekstu ZSSI), **u predmetu obveznika Ivana Hajdarovića, OIB:** **……………**, **općinskog načelnika Općine Dekanovec** pokrenutom po službenoj dužnosti, na 52. sjednici održanoj 29. svibnja 2024. godine, donosi sljedeću

**ODLUKU**

1. **Obveznik Ivan Hajdarović, općinski načelnik Općine Dekanovec, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Ivan Hajdarović, općinski načelnik Općine Dekanovec, nije podnio imovinsku karticu povodom godišnje obveze podnošenja za 2022. godinu, u zakonskom roku, do 31. siječnja 2023. godine.

Obzirom je imenovani obnašao dužnost općinskog načelnika Općine Dekanovec u mandatima 2013.-2017., 2017.-2021. te ponovno u mandatu koji je započeo 21. svibnja 2021., ima status obveznika sukladno članku 3. stavku 1. točki 34. ZSSI-a te je dužan postupati po odredbama navedenog zakona.

Uvidom u Registar obveznika Povjerenstvo je utvrdilo da je obveznik podnio imovinske kartice povodom ponovnog imenovanja na istu dužnost 20. lipnja 2017., potom sa svrhom „promjene“ dana 02. siječnja 2019., povodom „ponovnog imenovanja na istu dužnost“ 20. lipnja 2021. godine te povodom godišnje obveze podnošenja 31. siječnja 2022. za 2021. godinu. Međutim, utvrđeno je i da obveznik u zakonskom roku do 31. siječnja 2023. godine nije podnio imovinsku karticu za 2022. godinu.

Slijedom navedenog, Povjerenstvo je dana 31. siječnja 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti KLASA: P-390/23, URBROJ: 711-I-02-01/06-2024-03 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik se dana 26. veljače 2024. godine očitovao na zaprimljenu obavijest te ističe da je Povjerenstvo u citiranoj obavijesti navelo kako do 31. siječnja 2023. nije podnio imovinske karticu za 2022. godinu te da je sustav svim obveznicima u aktivnom mandatu u siječnju 2023. godine upućivao automatske podsjetnike za podnošenje imovinske kartice. Međutim, naveo je kako u siječnju 2023. nije primijetio automatski podsjetnik za podnošenje imovinske kartice te je nenamjerno zanemario svoju obvezu i propustio podnijeti imovinsku karticu za 2022. godinu. Zaključno je naveo da je propust napravljen omaškom te da je naknadno, po primitku obavijesti, svoju obvezu ispunio dana 23. veljače 2024. godine.

Povjerenstvo je uvidom u Registar obveznika utvrdilo da je obveznik doista podnio imovinsku karticu za 2022. godinu dana 23. veljače 2024. godine te također i imovinsku karticu za 2023. godinu dana 18. veljače 2024. godine.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Ivan Hajdarović nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023.,već sa zakašnjenjem dana 23. veljače 2024. godine, imenovani je počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznik tijekom obnašanja dužnosti podnosio imovinske kartice, kao i da je, iako sa zakašnjenjem, podnio godišnju imovinsku karticu za 2022. godinu i da je pojasnio razloge svog propusta. Također, Povjerenstvo kao olakotnu okolnost obvezniku uzima u obzir i činjenicu da protiv imenovanog do sada pred Povjerenstvom nisu viđeni postupci zbog povredi ZSSI-a. Slijedom sveg navedenog, Povjerenstvo smatra izricanje sankcije opomene svrsishodnim obzirom na sve navedene okolnosti slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Hajdarović, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana